Դարբնոցը մարդկային բնավորությունների փոքրիկ, բայց հարուստ աշխարհ է: Հինգ վարպետ, հինգ տարբեր անհատականություն, որոնք ինչ-որ բանով, համենայն դեպս, նման են իրար: Նման են նրանով, որ աշխատում են քրտնաջան, սիրում են իրենց ոչ թեթեւ գործը եւ գիտեն, որ օգուտ են բերում մարդկանց: Նրանք բարի են ու պարզամիտ, կապված են միմյանց բարեկամության կապերով: Նրանց ճակատագրերը տարբեր են: Երկուսը փախել են թուրքական յաթաղանից: Նրանցից մեկը կտրել-անցել է Սեւ ծովը ու հասել Ռուսաստան, մյուսն անցել է այդ ուղին, բայց Ամերիկայով: Երրորդըՙ վրացի Վասոն, այնպես է մերձեցել նրանց, որ դժվար է որոշել նրա ազգությունը: Նրանցՙ միմյանց կապող մեծ զգացումը բարեկամությունն է, բայց Վասոն օժտված է իր ազգային գծերով, որոնք նրան հատուկ հմայք են տալիս: Այստեղ պէտք է նշել դերասան Զուրաբ Լաբերիձեի խաղի անմիջականությունն ու ջերմությունը: